Lars Mehlum

Lars Mehlum (født 7. desember 1956) er en norsk psykiater. Han er professor i psykiatri og suicidologi ved Universitetet i Oslo og senterleder ved Nasjonalt senter for selvmordsforskning og -forebygging. 

Mehlum har hatt mange norske og internasjonale lederverv, blant annet som president for organisasjonene International Association for Suicide Prevention, International Academy of Suicide Research, og European Society for the Study of Personality Disorders og han har vært visepresident for International Society for the Study of Personality Disorders. Han har også vært leder for Institutt for Psykiatri ved Universitetet i Oslo samt overlege ved Kontoret for katastrofepsykiatri.

Han er grunnlegger og tidligere leder for Norsk forening for Dialektisk Atferdsterapi (2017), han var med å grunnlegge International Association for Dialectical Behaviour Therapy (IADBT) i 2021 og han grunnla i 1999 Landsforeningen for etterlatte ved selvmord (LEVE) sammen med Kari Dyregrov og Nils-Petter Hauge. Mehlum har vært rådgiver for nasjonale strategier for selvmordsforebygging i en rekke land slik som Kina, USA, Tyskland og Danmark, og har vært sentral i utvikling av norske strategier for selvmordsforebygging. Han har også arbeidet mye med utvikling av nye behandlingsformer for personer som har økt risiko for selvmord. Blant annet startet han forskning og utdanning i psykoterapimetodene dialektisk atferdsterapi og forlenget sorgterapi i Norge. Han har mottatt flere norske og internasjonale priser for sitt arbeid.

Mehlum har skrevet en lang rekke forskningsartikler, samt lærebøker blant annet om forståelse av og forebygging av selvmord, om selvskading, om intervensjon ved traumatisk stress eksponering. Han er redaktør for det fagfellevurderte tidsskriftet Suicidologi samt medredaktør av flere internasjonale tidsskrifter.

Bøker
 Weisæth L, Mehlum L (eds): Mennesker traumer og kriser. Oslo, Universitetsforlaget, 1993.
 Mehlum L: Clinical Studies of suicidal behaviour in the young with special reference to personality disorders. Oslo, University of Oslo, 1994.
 Hytten K, Mehlum L, Gjertsen F: Rom for unge liv. Selvmord hos barn og ungdom. Utviklingen i Norge de siste 20 år. Forklaringsforsøk. Oslo, University of  Oslo 1995.
 Mehlum L (red): Tilbake til livet. Selvmordsforebygging i teori og praksis. Høyskoleforlaget, 1999. 469 pp.
 Amundsen K, Mehlum L og Schjelderup G (red): Humanististisk-medisinske perspektiver på selvmord og forebygging. Universitetet i Oslo, 2001.
 Retterstøl N, Ekeberg Ø, Mehlum L. Selvmord – et personlig og samfunnsmessig problem. Oslo, Gyldendal Akademisk, 2002. 350 p.
 Herrestad H, Mehlum L (red). Uutholdelige liv. Om selvmord, eutanasi og behandling av døende. Oslo, Gyldendal Akademisk, 2005.
 Ribe K, Mehlum L. Ut av selvskading. Veier til forståelse. Oslo, Fagbokforlaget, 2015. ISBN 978-82-450-1459-4

Referanser

Eksterne lenker 
 

Norske psykiatere
Norske medisinprofessorer
Professorer ved Universitetet i Oslo
Personer tilknyttet Nasjonalt kunnskapssenter om vold og traumatisk stress